Oxxxymiron. Oxxxymiron ("Oksimiron"; asl ismi — Miron Yanovich Fyodorov; 1985-yil 31-yanvarda, Sobiq Ittfoqning Leningrad shahrida tugʻilgan) — rossiyalik hip-hop artisti. U Rossiyadagi eng muvaffaqiyatli rep qoʻshiqchilaridan biri, uning „Abadiy yahudiy“ (2011), „Gorgorod“ (2015) albomlari rus rep tarixiga salmoqli hissa qoʻshishgan. Bir qator tadqiqotchilar va tanqidchilar ijrochining ijodini „intellektual rep“ deb tasniflaydilar. Rus rep-batl sahnasining yetakchi vakillaridan biri. Biografiyasi. Miron Yanovich Fyodorov 1985-yilning 31-yanvarida Leningradda yahudiy oilasida tugʻilgan. Uning otasi, nazariy fizik Yan Valeryevich Fyodorov 1994-yilda B.P.Konstantinov nomidagi Sankt-Peterburg yadro fizikasi institutida „Tasodifiy bir zarrali Gamiltonianlarning xos funksiyalarining statistik xossalari“ mavzusida doktorlik dissertatsiyasini himoya qilgan. Onasi kutubxonachi. Sankt-Peterburgdagi 185-sonli maktabda oʻqigan. Miron 9 yoshga toʻlganda, uning oilasi Essen shahriga (Shimoliy Reyn-Vestfaliya, Germaniya) koʻchib oʻtdi va Miron Mariya Vehtler maktabiga oʻqishga kirdi. Uning soʻzlariga koʻra, u nemis sinfdoshlari bilan keskin munosabatda boʻlgan; bu mavzu keyinchalik uning „Soʻnggi qoʻngʻiroq“ qoʻshigʻida aks etgan. Miron 13 yoshida Mif (Miron Fyodorovning qisqartmasi) taxallusi ostida rep ijro etishga birinchi urinishlarini qilgan. 14 yoshida vataniga qilgan sayohatlaridan birida Mironning rus tilida repning asoschisi ekanligiga ishonchi yoʻqoldi. Miron 15 yoshga toʻlganda, uning oilasi Slough shahriga (Berkshire, Buyuk Britaniya) koʻchib oʻtdi va bu yerda, sinfdoshlari bilan endi muammolarga duch kelmay, qattiq oʻqishni boshladi. Koʻp oʻtmay, ingliz tarixi oʻqituvchisi (Oksford universiteti bitiruvchisi) unga maktabni tamomlagandan soʻng Oksfordga oʻqishga kirishni taklif qildi. 2004-yilda hujjatlarni topshirib, suhbatdan oʻtgan Miron universitetning ingliz tili va adabiyoti fakultetiga oʻqishga kirdi. 2006-yilda unga "maniakal-depressiv psixoz" tashxisi qoʻyilgan va shu sababli universitetdan haydalgan, ammo qayta oʻqishga kirgan. 2008-yilning iyunida Oksfordda oʻrta "asrlar ingliz adabiyoti" mutaxassisligi boʻyicha diplom oldi. Oksforddagi oʻqishdan soʻng, Miron Sharqiy Endga koʻchib oʻtib, ish qidira boshladi. „Haddan tashqari malaka“ tufayli u kasb boʻyicha ish topa olmadi. Reperning soʻzlariga koʻra, u „kassir, tarjimon, yuk koʻtaruvchi, gid, repetitor va ofis planktoni boʻlib ishlagan“. Rusiyzabon muhojirlardan tashkil topgan yangi ijtimoiy doira Mironni hip-hopga qaytishga undadi. U „Oxxxymiron“ taxallusi ostida musiqa bilan shugʻullana boshladi. Ushbu taxallus „oksyumoron“ adabiy atamasi bilan ismining birikmasi sifatida paydo boʻldi (3 ta „X“ qoʻshiqlarida juda koʻp yomon soʻzlarga ishora qiladi). 2013-yildan beri Sankt-Peterburgda yashaydi. 2015-yilda Mironning Londondagi sarguzashtlari asosida ssenariynavis Mixail Idov boshchiligida suratga olingan „Londongrad“ seriali namoyish etildi.